Urzica este una dintre cele mai valoroase plante medicinale, recomandată în curele alimentare şi terapeutice de primăvară. Aceasta este o plantă răspândită aproape pe întreg Globul terestru. În România, este întâlnită pe tot cuprinsul ţării, de la câmpie până în păşunile alpine, având o mare capacitate de adaptare. Este întâlnită frecvent în rarişti şi margini de pădure, terenuri însorite sau umbrite şi pe malurile râurilor. Potrivit specialiștilor, proprietăţile sale terapeutice sunt rezultatul unui complex de principii active existente în toate organele plantei: antianemice, energizante, vitaminizante, mineralizante, depurative (în curăţarea sângelui de toxine), tonice, antirahitice. De asemenea, planta este indicată în afecţiunile digestive, având efecte hepatoprotectoare, antimicrobiene, gastrosecretoare, antidiareice, antihemoragice. Medicii spun că la nivelul aparatului respirator are proprietăţi expectorante, emoliente, antitusive, antiastmatice, antibronşitice, antiinflamatoare. În același timp, se recomandă pentru sănătatea rinichilor, având acţiuni diuretice și în afecţiunile cardiovasculare, fiind activator al circulaţiei sângelui, vasoconstrictor şi fluidizant al sângelui. De asemenea, urzicile au un rol important în metabolismul general, fiind un bun hipoglicemiant (antidiabetic), anticelulitic, antireumatismal, imunostimulator.